Na podlagi 11. člena in za izvrševanje tretjega odstavka 1. člena Zakona o izvajanju mednarodnih programov s področja vzgoje in izobraževanja (Uradni list RS, št. 46/16) ministrica za izobraževanje, znanost in šport izdaja

PRAVILNIK

o dopolnitvi Pravilnika o izvajanju programa Evropske šole Ljubljana

1. člen

V Pravilniku o izvajanju programa Evropske šole Ljubljana (Uradni list RS, št. 39/18) se v 2. členu v tretjem odstavku za besedo »izobraževanje« doda besedilo, ki se glasi: »na predšolski stopnji, ki traja dve leti (M1-M2),«.
2. člen

V 5. členu se doda nov drugi odstavek, ki se glasi:

»(2) Pedagoško osebje na predšolski stopnji so učitelj, pomočnik učitelja, svetovalni delavec, organizator prehrane in organizator zdravstveno-higienskega režima, pri čemer sta delovni mesti učitelj in pomočnik učitelja enakovredni delovnima mestoma vzgojitelj in pomočnik vzgojitelja, določenima s katalogom, ki ureja delovna mesta v javnem sektorju.«.
Dosedanji drugi, tretji in četrti odstavek postanejo tretji, četrti in peti odstavek. 

3. člen
V 6. členu se v prvem odstavku za besedo »predmet« doda besedilo, ki se glasi «programsko enoto«. 

Za drugim odstavkom se doda nov tretji odstavek, ki se glasi:  

»(3) Pomočnik učitelja je lahko tudi, kdor ima izobrazbo, pridobljeno z izobraževalnimi programi za pridobitev srednje strokovne izobrazbe, ustrezne področju, ki ga je za pomočnika vzgojitelja na predšolski stopnji določil minister v posebnem delu programa Evropske šole Ljubljana, in ustrezna pedagoško-andragoška znanja.«.
Dosedanji tretji, četrti, peti, šesti in sedmi odstavek postanejo četrti, peti, šest, sedmi in osmi odstavek. 

4. člen

Za 6. členom se  doda nov 6.a člen, ki se glasi: 

»6. a člen
(jezikovne kompetence učiteljev na predšolski stopnji)
(1) Učitelj na predšolski stopnji mora biti domači govorec učnega jezika.

(2) Pomočnik učitelja mora biti domači govorec učnega jezika.
(3) Učitelj materinščine mora biti domači govorec.«. 

5. člen

V 9. členu se za drugim odstavkom doda nov tretji odstavek, ki se glasi:

»(2) Organizator prehrane oziroma organizator zdravstveno-higienskega režima je lahko, kdor je domači govorec učnega jezika ene jezikovne sekcije ali obvlada učni jezik ene jezikovne sekcije  na ravni C2 po SEJO in učni jezik druge jezikovne sekcije  vsaj na ravni B2 po SEJO, pri čemer mora biti eden od jezikov delovni jezik.«.
Dosedanji drugi odstavek postane tretji odstavek. 

6. člen

V 11. členu se za besedilom »kot so za« doda beseda »vrtec,«.

7. člen
Za 29. členom se dodata nova  29.a in 29.b člen, ki se glasita:

                                                                  »29. a člen
                                         (normativi za program na predšolski stopnji)

Ne glede na določbe iz IV. poglavja tega pravilnika, se za program Evropske šole Ljubljana na predšolski stopnji uporabljajo normativi in standardi, določeni s predpisi, ki veljajo za izvajanje javnoveljavnega programa predšolske vzgoje v javnih vrtcih. 
29. b člen 

(vpis v predšolsko stopnjo) 

(1) V predšolsko stopnjo programa Evropske šole Ljubljana se lahko vpiše otroka v koledarskem letu, v katerem bo dopolnil starost vsaj štiri leta, pa do začetka šolskega leta v koledarskem letu, v katerem bo izpolnil pogoje za vstop v osnovnošolsko izobraževanje.
(2) Zavod objavi javni vpis novincev v naslednje šolsko leto vsaj enkrat letno v skladu z rokovnikom, določenim s šolskim koledarjem.   

(3) Vpis otrok v predšolsko stopnjo poteka na podlagi prijav vse leto do zapolnitve prostih  mest, upoštevajoč prednostni vrstni red, določen v 32. členu tega pravilnika.«.
8. člen

V 32. členu se doda nov četrti odstavek, ki se glasi: 

»(4) Če je po izteku prijavnega roka iz drugega odstavka 29.b člena oziroma iz prvega odstavka 30. člena kandidatov za vpis več, kot je prostih vpisnih mest, šola izbere kandidate za vpis na podlagi dodatnih meril, ki jih določi v soglasju z ministrom, upoštevajoč prednostni vrstni red iz drugega odstavka tega člena.«.
9. člen
Za 62. členom se doda nov 62.a člen, ki se glasi:
»62.a člen 

(cena programa na predšolski stopnji)
Ceno programa na predšolski stopnji za posamezno šolsko leto določi minister v skladu s predpisi, ki urejajo normative in metodologijo financiranja programa predšolske vzgoje, upoštevajoč normative za heterogeni oddelek drugega starostnega obdobja.«.
Prehodni  in končna določba 

10. člen

(sprememba prilog pravilnika)

Prilogi 1 in 2 se nadomestita z novima Prilogama 1 in 2, ki sta kot prilogi sestavni del tega pravilnika.
11. člen 

(začetek  izvajanja programa predšolske stopnje)
(1) Program predšolske stopnje Evropske šole Ljubljana se začne izvajati s 1. septembrom 2020. 
(2) Zavod objavi javni vpis novincev v naslednje šolsko leto z dnem uveljavitve tega pravilnika. 
12. člen

(uveljavitev pravilnika)

Ta pravilnik začne veljati naslednji dan po objavi v Uradnem listu RS.

št. 0070-43/2020
Ljubljana, dne 30. 7. 2020
EVA 2020-3330-0036
                                                 Prof. dr. Simona Kustec Lipicer
                                                                  Ministrica
                                                za izobraževanje, znanost in šport

Priloga 1: Program Evropske šole Ljubljana 
Priloga 2: Obrazec šolskega poročila 

Obrazložitev 
A) Uvodna obrazložitev novele pravilnika 
S Pravilnikom o dopolnitvi Pravilnika o izvajanju programa Evropske šole Ljubljana se dopolnjuje veljavni Pravilnik o izvajanju programa Evropske šole Ljubljana (Uradni list RS, št. 39/18), ki je začel veljati 9. junija 2018, z namenom ureditve tistih vsebin, ki se nanašajo na izvajanje tega programa na predšolski stopnji, saj so v veljavnem pravilniku urejene vsebine, ki se nanašajo na izvajanje programa na primarni in sekundarni ravni, ker v okviru prvotnega namena ustanovitve Evropske šole Ljubljana (v nadaljnjem besedilu: EŠLj) ni bilo predvideno izvajanje tega programa tudi na predšolski stopnji, predvsem zaradi tega, ker ni bil izkazan  primeren interes za vpis v predšolsko stopnjo. 

Vlada Republike Slovenije je ustanovila Evropsko šolo Ljubljana v okviru Šolskega centra Ljubljana (Sklep Vlade RS št. 01403-4/2018/4 z dne 18. 1. 2018) z namenom zagotavljanja osnovnošolskega in srednješolskega splošnega izobraževanja po Programu Evropskih šol predvsem za otroke zaposlenih v Evropski Agenciji za sodelovanje energetskih regulatorjev, ki ima sedež v Ljubljani in otroke zaposlenih v Predstavništvu Evropske komisije ter Informacijske pisarne Evropskega parlamenta ter otroke drugih tujih državljanov, ki bivajo v Ljubljani oziroma v Sloveniji. S tem je Vlada RS izvršila 13. člen Sporazuma med Vlado Republike Slovenije in Agencijo za sodelovanje energetskih regulatorjev, ratificiranega z Zakonom o ratifikaciji Sporazuma o sedežu med Vlado Republike Slovenije in Agencijo za sodelovanje energetskih regulatorjev (Uradni list RS, 109/10), s katerim se je Republika Slovenija zavezala, da si bo prizadevala, da bo znotraj sistema javnega šolstva Republike Slovenije ustanovila šolo za izobraževanje otrok osebja zadevne agencije po programu Evropskih šol. 

Agencija za sodelovanje energetskih regulatorjev (v nadaljnjem besedilu: ACER)  je kot institucija Evropske unije utemeljila ustanovitev Evropske šole Ljubljana kot zagotovitev ustreznega izobraževanja za otroke zaposlenih, ki spadajo v prvo kategorijo upravičencev za vključitev v EŠLj, že ob ustanovitvi Evropske šole Ljubljana v letu 2018. 

Letos spomladi pa je ACER izrazil interes in podporo za vzpostavitev in izvajanje predšolske stopnje v Evropski šoli Ljubljana (e-pismo ministrici z dne 29. maja 2020). Zato se je ministrstvo odločilo, da šoli zagotovi vse potrebne pravne podlage in materialne pogoje za izvajanje programa tudi na predšolski ravni, s prihodnjim šolskim letom. 

Osnovni pravilnik ureja vprašanja, ki se nanašajo na izvajanje programa Evropske šole Ljubljana, ki se je začel izvajati v šolskem letu 2018/2019. Evropska šola Ljubljana spada med akreditirane evropske šole, za katere velja, da poleg predpisov Evropskih šol uporabljajo tudi predpisi države, v kateri je taka šola ustanovljena. Čeprav se ta program izvaja v skladu s predpisi Evropskih šol, izdanimi v skladu s citiranim Statutom Evropskih šol, ki veljajo tudi za t.i. akreditirane evropske šole, se prilagoditev tega programa in njegovega izvajanja v skladu z nacionalno zakonodajo uredijo v tem pravilniku v skladu s tretjim odstavkom 1. člena Zakona o izvajanju mednarodnih programov s področja vzgoje in izobraževanja (Uradni list RS, št. 46/16). 

S tem pravilnikom se osnovni pravilnik dopolnjuje z rešitvami, ki se nanašajo na izvajanje predšolske stopnje tega programa, ki ga bo šola začela izvajati s prihodnjim šolskim letom. Določijo se kadrovski pogoji za izvajalce programa na predšolski stopnji, pogoji in postopek vpisa v predšolsko stopnjo, način določanja cene programa in dopolni se še program z vsebinami učnega načrta za izvajanje predšolske stopnje (Priloga I).  

Glede na to, da v Šolskem centru Ljubljana, v okviru katerega deluje Evropska šola Ljubljana, ni ustreznih prostorov za izvajanje predšolske stopnje, ministrstvo bo zagotovilo prostore za izvajanje  tega programa v enem od javnih vrtcev v Ljubljani, lastnica katerih je Mestna občina Ljubljana kot njihova ustanoviteljica. Za ta namen ministrstvo sočasno s pristojnimi organi Mestne občine Ljubljana ureja pogodbeno razmerje o uporabi in souporabi prostorov javnega Vrtca Pod Gradom v dislocirani enoti na Poljanski cesti 21 v Ljubljani na podlagi 68. člena Zakona o stvarnem premoženju države in samoupravnih lokalnih skupnosti (Uradni list RS št. 11/18 in 79/18). 

Program predšolske stopnje se bo začel izvajati s prihodnjim šolskim letom, v ta program pa se lahko vpišejo otroci v starosti od štiri do šest let oziroma do vstopa v osnovnošolsko izobraževanje. 

Program se bo v začetni fazi izvajal le v angleški jezikovni sekciji, in sicer en oddelek z največ 21 otrok. Razpis za vpis bo objavljen takoj po uveljavitvi tega pravilnika, s tem, da prednost pri vpisu imajo otroci zaposlenih v institucijah evropske unije, ki delujejo v Sloveniji.  Če bo po vpisu teh otrok ostalo še prostih vpisnih mest, se bodo lahko vpisali tudi drugi otroci v skladu s prednostnim vrstnim redom, določenim v drugem odstavku in dodatnimi izbirnimi merili, določenimi v skladu s tretjim odstavkom 32. člena tega pravilnika. 

Za vprašanja, ki niso izrecno urejena s tem pravilnikom, se upoštevajo  predpisi,  ki urejajo  dejavnost predšolske stopnje, ki se izvaja kot javna služba, metodologijo za oblikovanje cen programov v vrtcih ki izvajajo javno službo oziroma normativih za opravljanje dejavnosti predšolske vzgoje. 

Cena programa na predšolski stopnji se določi po enaki metodologiji, ki je predpisana za določanje cene v javnih vrtcih. Starši plačujejo prispevek, ki ga določi minister kot šolnino. Za otroke zaposlenih v institucijah Evropske unije prispevek zagotavljajo organi Evropske unije tako kot za primarno oziroma sekundarno stopnjo tega programa neposredno šoli, kar pomeni, da ti starši ne plačujejo šolnine. 

Za izvajanje predšolske stopnje je Evropska šola Ljubljana že akreditirana v okviru akreditacijskega  postopka ob začetku izvajanja programa Evropske šole Ljubljana.   

Za celovit pravni okvir izvajanja programa na predšolski stopnji se bo sočasno dopolnil tudi ustanovitveni  akt šole z rešitvami v zvezi dejavnostjo predšolske vzgoje.  

B) Obrazložitev posameznih členov: 

1. K 1. členu (dopolnitev 2. člena): 

V 2. členu se dopolni tretji odstavek z navedbo, da program, ki ga izvaja EŠLj, obsega tudi predšolsko stopnjo, kar do sedaj ni veljajo. Program Evropske šole Ljubljana  se razširi še na predšolsko stopnjo, tako, da se s tem pravilnikom sprejme še del programa, ki se nanaša na predšolsko stopnjo. Zaradi tega se Priloga I (program EŠLj)  nadomesti z novo Prilogo 1, ki je dopolnjen še s programom na predšolski stopnji, kot je določeno v 11. členu tega pravilnika. 
2. K 2. členu (dopolnitev 5. člena z novim odstavkom): 

V 5. členu se doda nov drugi odstavek, s katerim se opredelijo nazivi delovnih mest pedagoškega osebja na predšolski stopnji programa, ki ima specifično sestavo, ker se nekoliko razlikuje od pedagoškega osebja primarne in sekundarne stopnje. Glede na to, da naziva delovnih mest učitelj predšolskih otrok in pomočnik učitelja ne obstajata v zakonodaji s področja vzgoje in izobraževanja, jih je nujno opredeliti kot enakovredna nazivoma delovnih mest vzgojitelj predšolskih otrok in pomočnik vzgojitelja v programu predšolske vzgoje, tako da se jih lahko uvrsti v ustrezne plačne razrede v skladu s katalogom delovnih mest v javnem sektorju.

3. K 3. členu (dopolnitev 6. člena): 

V 6. členu se v prvem odstavku doda besedilo «programska enota«  ker  na predšolski stopnji ni predmetov, zato je ustreznejši  pojem programska enota. 

 Za drugim odstavkom se doda nov tretji odstavek, s katerim se v skladu z nacionalno zakonodajo določijo kadrovski pogoji za delovno mesto pomočnika učitelja, ki je enakovreden delovnemu mestu  pomočnika vzgojitelja. 

4. K 4. členu (nov 6. a člen): 
Za 6. členom se doda nov  6.a člen, s katerim se določijo jezikovne kompetence za učiteljev oziroma pomočnika učitelja v programu na predšolski stopnji, ki so primerljive s kompetencami pedagoškega osebja na primarni stopnji, določenimi v 6. členu.  

5. K 5. členu (dopolnitev 9. člena z novim odstavkom):  
V 9. členu se v novem drugem odstavku določijo jezikovne kompetence še za drugo pedagoško osebje, in sicer za dva nova delovna mesta, ki jih ni na primarni in sekundarni stopnji tega programa (organizator prehrane in organizator zdravstveno-higijenskega režima), ki pa so enake kot za učitelja. 

6. K 6. členu (dopolnitev 11. člena): 
V 11. členu se doda, da tudi za predšolsko stopnjo programa  Evropske šole Ljubljana veljajo smiselno enaki prostorski pogoji, ki so določeni v predpisih RS za vrtce. 

7. K 7. členu (nova 29.a in 29.b člen): 

 V novem 29.a členu se določi, da v programu predšolske stopnje veljajo normativi, ki so predpisani  za izvajanje javnoveljavnega programa predšolske vzgoje, ki se izvaja v javnih vrtcih,  in sicer je oddelek v tem programu enako velik kot  heterogeni oddelek drugega starostnega obdobja, ker so v njega vključeni otroci, katerih  starostne razlike so več kot eno leto (od štirih do šestih let).

 Prav tako veljajo za vsa istovrstna delovna mesta isti normativi, kot so za ta delovna mesta določeni v programu predšolske vzgoje. 

8. V novem 29.b členu se določi postopek vpisa v program predšolske stopnje, in sicer glede rokovnika je podobna rešitev, ki velja za vpis v javni vrtec, glede pogojev, pa velja starostna meja 4 leta za vključitev v  program na predšolski stopnji. V program je lahko vključen otrok do šestega leta starosti oziroma dokler se ne vključi v osnovnošolsko izobraževanje, če tudi je star šest let. 

Merila za izbiro otrok so enaka, kot veljajo za vpis otroka v primarno stopnjo programa, saj gre za povsem enak položaj tudi glede prednosti vpisa in vključevanja otrok drugih kategorij. 

Otroka je moč vpisati v predšolsko stopno vse leto, če so prosta vpisna mesta, s tem, da se po izteku prijavnega roka naprej vpiše otroke, ki imajo prednost pri vpisu, kot je določeno v 32. členu tega pravilnika, ostale pa na prosta vpisna mesta.

9. K 8. členu (dopolnitev 32. člena z novim odstavkom): 
V novem četrtem odstavku 32. člena se določi podlaga za dodatna merila za izbiro kandidatov, na podlagi katerih šola izvede izbiro izmed prijavljenih kandidatov, s tem, da je treba upoštevati prednostni vrtni red iz drugega odstavka tega člena. Dodatna merila določi šola v soglasju z ministrom. 

10. K 9. členu (nov 62.a člen): 

V novi določbi 62. a člena se določi način določanja cene programa na predšolski stopnji, ker ni moč uporabiti določb o metodologiji, ki veljajo za primarno in sekundarno stopnjo programa, ampak se uporabljajo predpisi, ki določajo metodologijo financiranja programa predšolske vzgoje, s tem, da minister izvršuje pristojnosti ustanovitelja EŠLj, s čimer je v enakem položaju kot občinski organ, ki izvršuje pristojnosti občine – ustanoviteljice javnega vrtca. 

11. K 10., 11. in 12. členu (prehodni in končna določba): 

V 10. členu je določeno, da se Prilogi pravilnika nadomestita z novim besedilom, in sicer se Priloga I nadomesti z novim besedilom, ki vsebuje še dopolnitve programa na predšolski stopnji, zato se ponovno objavi celovit program Evropske šole Ljubljana.  

V novi Prilogi II pa je prenovljen obrazec šolskega poročila na primarni stopnji in nov obrazec šolskega poročila na sekundarni ravni programa v angleški in slovenski različici, ki do sedaj ni  bil določen. 

V 11. členu je določen začetek izvajanja programa predšolske stopnje in to je z začetkom prihodnjega šolskega tega, saj obstajajo realne potrebe oziroma interes, da se ta program začne izvajati s prihodnjim šolskim letom. Zaradi kratkih rokov je treba objaviti javni vpis takoj po uveljaviti tega pravilnika.
V 12. členu je določeno, da ta pravilnik začne veljati naslednji dan po objavi v Uradnem listu RS zaradi tega, da se lahko začne vpis v ta program pred začetkom šolskega leta. 

